A4-0063/95

Päätöslauselma komission tiedonannosta «Vihreä kirja televiestinnän infrastruktuurin ja kaapelitelevisioverkkojen vapauttamisesta» (osa 1 - periaate ja aikataulu) (KOM(94)0440 - C4-0209/94)

Euroopan parlamentti, joka

- ottaa huomioon komission vihreän kirjan televiestinnän infrastruktuurin ja kaapelitelevisioverkkojen vapauttamisesta (KOM(94)0440 - C4-0209/94),

- ottaa huomioon komission tiedonannon «Kohti tietoyhteiskuntaa -toimintasuunnitelma» (KOM(94)0347 - C4-0093/94),

- ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön sekä tutkimusta, teknologista kehittämistä ja energia-asioita käsittelevän valiokunnan, oikeusasioita ja kansalaisten oikeuksia käsittelevän valiokunnan ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnot (A4-0063/95),

A. katsoo, että useimpien Euroopan unionin jäsenvaltioiden televiestintäalalle on edelleen luonteenomaista valtioiden rajojen mukainen pirstoutuminen, monopolistinen rakenne ja korkea hintataso,

B. katsoo, että yhtenäismarkkinoiden toteuttaminen ja EY:n kilpailua ja palvelujen vapautta koskevien politiikkojen toteuttaminen edellyttävät, että tämä rakenne korvataan järjestelmällä, joka perustuu kilpailuun ja tarjottujen palvelujen edullisimman hinta-laatusuhteen tavoitteluun,

C. katsoo, että edellä mainittu toimenpide ei ole vain sinänsä toivottava, vaan se on ennen kaikkea ehdoton edellytys tehokkaiden Euroopan laajuisten televiestinnän tietoliikenneverkkojen kehittämiselle, jotta tietoyhteiskunta voisi toteutua nopeasti Euroopassa ja jotta yhteiskuntamme ja taloutemme saisivat täyden hyödyn mahdollisesta kehityksestä,

D. katsoo, että jatkuva sääntelevä toiminta tarpeen vakaiden paikallisten yhteyksien luomiseksi ja monopoliasemaan liittyvien vaarojen välttämiseksi järjestämällä kilpailuympäristö, joka takaa toimijoille tasaveroiset mahdollisuudet siten, että Euroopan televiestintäteollisuus on kansainvälisillä markkinoilla kilpailykyinen maailmanlaajuisesti toimiviin yrittäjiin nähden,

E. katsoo, että edellytyksenä sille, että vaihtoehtoiset televiestintäinfrastruktuurit ja kaapelitelevisioverkot vapautetaan jo vapautetuille palveluille, on yksimielisyys televiestintää koskevan Euroopan laajuisen sääntelykehyksen yleisistä periaatteista; vapauttaminen olisi toteutettava sellaisen aikataulun mukaan, joka on sopusoinnussa televiestintämarkkinoiden teknisen uudistumisen ja kansainvälistymisen kanssa,

F. katsoo, että kyseinen sääntelykehys, joka sisältää myös yleispalvelun määrittelyn ja käyttöönoton, antaa riittävästi turvaa yksityisille sijoittajille suurien investointien tekemiseen, mikä johtaa kapasiteettien nopeaan kasvuun,

G. katsoo, että jos vaihtoehtoiset televiestintäinfrastruktuurit ja kaapelitelevisioverkot päätetään vapauttaa ennen määräaikaa, tämä on kaikissa tapauksissa tehtävä samanaikaisesti vihreän kirjan osaa 2 (sääntelykehys) koskevan keskustelun ja päätöksen kanssa,

1. Hyväksyy vihreään kirjaan sisältyvät periaatetta ja aikataulua koskevat vaihtoehdot, erityisesti infrastruktuurin täyden vapauttamisen päivämäärän, joka on 1. tammikuuta 1998;

2. Vaatii, että vapauttaminen ja joissakin jäsenvaltioissa suunniteltu yksityistäminen on liitettävä rakenteelliset edellytykset huomioon ottavaan kokonaiseurooppalaiseen strategiaan. Pyytää komissiota laatimaan julkisia palveluja koskevan peruskirjan ja siinä esitetyissä televiestinnän infrastruktuurin vapauttamista koskevissa ehdotuksissa luomaan sääntelykehykset, jotka eivät heikennä julkisia palveluja. Katsoo, että yleisperiaate, jonka mukaan televiestintäinfrastruktuurien tarjonta on vapautettava 1. tammikuuta 1998 mennessä ja jonka osalta komissio tekee vielä tämän vuoden aikana ehdotuksia, ei ole ristiriidassa sen kanssa, että yksittäiset jäsenvaltiot voivat toteuttaa vapauttamisen ennen mainittua päivää, ja että komission olisi otettava tämä mahdollisuus nimenomaisesti huomioon direktiiviehdotuksessaan (ehdotuksissaan).

3. Korostaa tarvetta antaa julkisille palveluille keinot kehittyä ja sopeutua ja ottaa paremmin huomioon käyttäjän vaatimukset ja teknologian kehitys;

4. Katsoo, että 1.1.1998 vapautettavien televiestintämarkkinoiden toteuttamista koskevat koehankkeet (esimerkiksi verkkojen yhteentoimivuuden parantamisen tai Euroopan laajuisten verkkojen osalta) olisi heti periaatteellisesti mahdollistettava.

5. Palauttaa mieliin aikaisemman asenteensa, erityisesti 20. huhtikuuta 1993 antamansa päätöslauselman A3-113/93 ((EYVL C 150, 31.5.1993, s. 39)) kaapelitelevisioinfrastruktuurin käytön rajoitusten poistamisesta televiestintäpalveluissa, ja vaatii näiden rajoitusten nopeaa poistamista varaamattomilta palveluilta;

6. Kiinnittää komission huomion siihen, että vapaat televiestintäpalvelut ovat keskeinen osa yhteismarkkinoiden toteuttamista ja että parlamentti vaatii tämän vuoksi, että asiaa koskevan lainsäädännön on perustuttava perustamissopimuksen 100 a artiklaan;

7. Toistaa pyyntönsä komissiolle laatia keskittymisen vastainen direktiivi, jossa otetaan huomioon televiestinnän kehitys tietoyhteiskunnan lähestyessä, sillä pelkästään kilpailulainsäädännöllä ei pystytä varmistamaan moniarvoisuutta;

8. Ilmaisee huolensa 22. joulukuuta 1994 annetusta neuvoston päätöslauselmasta, televiestinnän infrastruktuurien periaatteista ja aikataulusta ((EYVL C 379, 31.12.1994, s. 4)) ja kyseenalaistaa tällaisen asiakirjan luonteen ja pätevyyden; asiakirjaa ei missään tapauksessa voida pitää yhteisön toimielimiä sitovana; pyytää komissiota ja neuvostoa antamaan sitoumuksen, että parlamentille annetaan tästä lähtien mahdollisuus esittää mielipiteensä EU:n toimivaltaan kuuluvia asioita koskevista neuvoston päätöslauselmaesityksistä ennen kuin neuvosto ne hyväksyy;

9. Tukee näkemystä, jonka mukaan infrastruktuurin, mukaan lukien olemassa olevat vaihtoehtoiset infrastruktuurit, ja palvelujen täydellinen vapauttaminen edellyttää, että määritellään direktiivin muodossa edeltä käsin kaikkia toimijoita sitovat julkisia palveluja koskevat velvoitteet, laaditaan sääntelymalli, joka takaa palvelujen tarjoajille tasapuolisen ja -arvoisen pääsyn ja antaa verkkoihin liittymisen osalta etusijan yleishyödyllisille laitoksille, esimerkiksi terveysasemille ja sairaaloille, kouluille, ja yliopistoille, paikallisille viranomaisille, kirjastoille, kulttuurikeskuksille (museoille ja taidegallerioille) sekä vammaisista huolehtiville laitoksille, ja että otetaan samanaikaisesti vapauttamisen kanssa käyttöön sääntelykehys, joka koskee parlamentin 30. marraskuuta 1994 antamassa päätöslauselmassa ((EYVL C 363, 19.12.1994, s. 33)) mainittuja kysymyksiä, eli

- toimilupien myöntämistä,

- verkkojen yhdistämistä,

- käyttäjien ja palvelun tarjoajien pääsyä verkkoihin,

- yleisen, kaikkien toimijoiden rahoittaman palvelun takaamista,

- hinnoittelua, erityisesti sosiaalisesti ja alueellisesti eriytettyjen hintojen määrittelyä,

- toiminnan turvaamista ja verkkojen suojaamista tahalliselta tai tahattomalta tunkeutumiselta (verkon loukkaamattomuus),

- henkisen omaisuuden suojelua ja korvausta,

- salakirjoitusta ja elektronisia allekirjoituksia,

- yksityisen ja henkilökohtaisen tiedon suojausta,

- kuluttajansuojaa,

ja pyytää komissiota antamaan neuvostolle ja parlamentille ehdotuksen Euroopan televiestintäviranomaisen perustamisesta, jonka tehtävänä olisi panna täytäntöön tehokkaiden Euroopan tietorakenteiden ja palvelujen nopeaksi kehittämiseksi tarvittava Euroopan tason sääntely sekä järjestää suhteet kansallisiin sääntelyviranomaisiin;

10. Pyytää, ettei komissio tarkastelisi kulttuuriin, tietoon, koulutukseen ja terveyteen liittyviä asioita ainoastaan taloudellisesta näkökulmasta, koska se näin tehdessään laiminlöisi sääntelyn kulttuuriset ja sosiaaliset päämäärät, joihin kuuluu se, että annetaan etusija julkisten laitosten (kuten koulut, kirjastot, sairaalat ja terveyskeskukset) tai vammaisille tarkoitettujen palvelulaitosten yhdistämistä verkkoihin;

11. Kiinnittää huomiota tiedon, viestinnän ja kulttuurin alalla toimivien yritysten kasvavaan keskinäiseen yhteyteen ja ristiinomistukseen; pitää moniarvoisuutta, kulttuurien moninaisuutta ja vapautta käyttää tiedon ja kulttuurin levittämiseen keinoja hyvin tärkeinä; ja pyytää komissiota tutkimaan ja antamaan kertomuksen siitä, mitä suojakeinoja tarvitaan kilpailusääntöjen lisäksi näiden päämäärien turvaamiseksi;

12. Myöntää, että jotkut jäsenvaltiot, joiden alue kuuluu kokonaan tai suurelta osin rakennerahastojen tavoitteen 1 alaan, voivat tarvita lisää siirtymäaikaa voidakseen suorittaa tarvittavat rakennemuutokset, mutta katsoo, että tällaisen poikkeuksen myöntämisen ehtona on oltava kyseisten rakennemuutosten tosiasiallinen toteuttaminen ja että näiden rakennemuutosten on sisällyttävä kansalliseen ohjelmaan, jolle on saatava komission hyväksyntä, ja että tällainen poikkeus ei ole perusteltu muiden maiden tai verkkojen osalta.

13. Ilmaisee huolensa lähivuosina tämän vapauttamisen vuoksi menetettävistä lukuisista työpaikoista ja pyytää sen vuoksi komissiota luomaan osana tietoyhteiskuntaa erityisiä koulutusohjelmia niille ihmisille, jotka menettävät työpaikkansa vapauttamisen vuoksi, jotta heidän liikkuvuutensa ja ammattitaitonsa paranevat;

14. Vaatii, että komissio tekee erityisiä säädösehdotuksia, joissa otetaan huomioon edellä mainitut ennakkoedellytykset;

15. Pyytää komissiota ja neuvostoa varmistamaan, että kolmansien maiden toimijoiden vapaa pääsy Euroopan unionin infrastruktuureihin perustuu vastavuoroisuuteen;

16. Kehottaa puhemiestään välittämään tämän lausunnon neuvostolle ja komissiolle.